Tobias Johannes van Dyk is in 1974 in Ermelo gebore, waar hy ook sy skoolloopbaan begin. Die gesin verhuis later na Middelburg, Mpumalanga waar hy matrikuleer. In 1993 begin hy sy studie aan die Universiteit van Pretoria en ontmoet op ’n eerstejaarskamp vir Liezl met wie hy in 1998 getroud is. Liezl is ’n bedryfsingenieur en ook verbonde aan die NWU. Hulle het twee kinders, Karla (13) en Tobias (10).
Deur die loop van sy studie verwerf hy by meer as een geleentheid volle akademiese erekleure, ’n aantal toekennings en beurse. Hy verwerf die volgende grade met lof: BA, BA Hons (Afrikaans) en MA (Linguistiek). Later voltooi hy ’n HOD en uiteindelik ook ’n PhD aan die Universiteit van die Vrystaat. Hy is die houer van ’n SPAAN Fellowship (University of Michigan) en die ontvanger van ’n Erasmus Mundus-toekenning vir postdoktorale studie wat hy aan die Radboud Universiteit Nijmegen in Nederland voltooi.
’n Projek oor taal vir spesifieke doeleindes, waarby sewe Europese lande betrokke is, is in die afhandelingsfase en die basis vir ’n verdere projek saam met die Universiteit Tilburg, die Universiteit Utrecht, die Radboud Universiteit Nijmegen en die Wageningen Universiteit is reeds gelê.
Tobie is tans die redakteur van die Tydskrif vir Taalonderrig, ná twee termyne as voorsitter van die Suid-Afrikaanse Vereniging vir Taalonderrig (SAVTO). Hy dien ook op die redaksie van Woord en Daad en is keurder vir vyf plaaslike en drie internasionale tydskrifte. Hy funksioneer ook as Direkteur: Bedryf van die Inter-institutional Centre for Language Development and Assessment (ICELDA) wat hy in 2004 saam met sy PhD-promotor Albert Weideman stig. ICELDA het sedert sy ontstaan al etlike kongresse geborg, nagraadse studente ondersteun en projekte met sukses van stapel gestuur.